এখনো উদ্ধার চলছে। তিনি জানান, উদ্ধারকারী জাহাজ রুস্তম ঢাকা থেকে  সরাইলের পথে রওয়ানা হয়েছে। বৃহস্পতিবার ভোররাতে রাজাপুর এলাকা সংলগ্ন নদীতে ডুবে থাকা একটি কার্গোর সঙ্গে ধাক্কা লেগে লঞ্চটি উল্টে যায় বলে পুলিশ জানিয়েছে। লঞ্চটি কিশোরঞ্জের ভৈরব থেকে সুনামগঞ্জের সাচনা যাচ্ছিলো। সকাল ৯টার দিকে দুই যাত্রীর লাশ পাওয়া গেছে। এদের মধ্যে একজনের পকেটে থাকা পরিচয়পত্র থেকে তার নাম শ্যামা দাস (৩৫) বলে জানা গেছে। বাকিদের কারো পরিচয় জানা যায়নি। এছাড়া লঞ্চে থাকা কয়েকজন যাত্রী সাঁতরে তীরে উঠতে পারলেও অধিকাংশ যাত্রী লঞ্চের ভেতরে আটকা পড়ে বলে স্থানীয়রা জানায়। ব্রাহ্মণবাড়িয়ার পুলিশ সুপারিনটেন্ডেট  (এসপি) জামিল আহমেদ জানান, রাত ৪টার দিকে লঞ্চটি ডুবে যায়। মেঘনা নদীর ওই এলাকায় দু-তিন দিন আগে একটি মালবাহী কার্গো ডুবে যায়। এটি উদ্ধার করা হয়নি। ডুবে থাকা কার্গোটিই এ দুর্ঘটনার কারণ বলে স্থানীয়রা জানান। ব্রাহ্মণবাড়িয়ার জেলা প্রশাসক (ডিসি) মো. আব্দুল মান্নান ঘটনাস্থল পরিদর্শন করেছেন।